For første gang nogensinde vil Aalborg Kommune lave skispor i noget af kommunens flotteste natur.

- Vi har snakket om, at nu er sneen her jo, og så er det med at smede, mens sneen er kold, og så få lavet de her løjper, siger Jens Vinge, der er skov- og landsbrugsingeniør i Aalborg Kommune. Udover Hammer Bakker bliver der også præpareret i Vester Aslund Plantage ved Vester Hassing og Kongshøjskoven ved Visse. Her vil der blive omkring fem km hvert sted til skientusiasterne. - Folk kan få en dejlig oplevelse i sneklædt landskab, og forhåbentlig hilse på nogle af skovens beboere, for eksempel råvildtet, siger Jens Vinge. Løjperne er officielt klar fra weekenden. Men enkelte er allerede smugstartet. - Det er jo ikke så tit, vi har den mulighed, så det er jo vidunderligt. Det er som at være i Norge eller Sverige, siger skiløber Claus Nissen. Løjperne vil fredag blive lagt ind på Aalborg Kommunes hjemmeside, hvor man også kan downloade et kort.